Skammens historie

Skammens historie: den norske stats mørke sider 1814–2014 er en norsk sakprosabok av Thomas Vestgården og Sigmund Aas, utgitt av Cappelen Damm forlag. Boken omhandler menneskerettighetsbrudd og overgrep begått av den norske staten gjennom 200 år. Boken fikk mye oppmerksomhet da den utkom i februar 2014.

Skammens historie førte til at stortingsrepresentantene Audun Lysbakken og Snorre Valen fra Sosialistisk Venstreparti lanserte et representantforslag i Stortinget. Forslaget gikk ut på at Stortinget skulle be regjeringen sørge for å avdekke identiteten til de rundt 50 personene som var gravlagt i en anonym massegrav ved Ris kirke i Oslo, samt undersøke om lignende massegraver fantes andre steder i landet.

Skammens historie er synlig på Trond Hugo Haugens fotografi Et riksportrett (etter Eidsvold 1814), som i 2014 hang på Oslo S i forbindelse med grunnlovsjubileet. Bildet tar utgangspunkt i Oscar Wergelands berømte maleri «Eidsvold 1814».

Boken ble skrevet med arbeidsstipend fra stiftelsen Fritt Ord og Norsk faglitterær forfatter- og oversetterforening.

Referanser 

Norske bøker
Bøker fra 2014
Menneskerettigheter